Po skupinski zastrupitvi so že zapustili bolnišnico

Pri Žalcu več zastrupitev s THC-jem

S celjske policijske uprave so sporočili, da se je v soboto v Vrbju pri Žalcu zastrupilo več ljudi, ki so jih odpeljali v celjsko bolnišnico. V Bio parku v Vrbjem je namreč potekala delavnica na temo uporabe industrijske konoplje v zdravilne namene.

Predavatelj je med predavanjem predstavil različne proizvode, pridelane iz industrijske konoplje (konopljino olje, konopljina semena, konopljino moko …). Določene proizvode so prinesli tudi obiskovalci sami, med predavanjem pa so preizkušali predstavljene izdelke, tudi tiste, ki so jih prinesli s seboj. Katere izdelke točno so prinesli, na policiji niso želeli povedati.

Iz celjske bolnišnice pa so sporočili, da so sprejeli 15 ljudi, ki so kazali znake akutne zastrupitve, preiskave pa so pokazale, da gre pri vseh za zastrupitev s THC-jem. Tri bolnike so hospitalizirali, dva izmed njih sta težje prizadeta, vendar nista v smrtni nevarnosti.

Preostali so ostali na opazovanju, po izboljšanju stanja pa so jih odpustili v domačo oskrbo. Trenutno sta na opazovanju v bolnišnici še dva bolnika, ki pa bosta predvidoma še danes odpuščena, so še navedli v bolnišnici.

Po neuradnih podatkih se je predavanja udeležilo približno 40 ljudi, večinoma starejših od 50 let.

Po skupinski zastrupitvi so že zapustili bolnišnico